เคาะขวารัว ๆ
*หากวันนี้มิตรรักแฟนเพลงเล่นแบบง่าย ๆ ไม่ต้องคิดอะไรมาก และไม่ต้องสนใจอะไรทั้งสิ้น “โมนิก้า” คงต้องบอกให้ทุกคนรับรู้ว่า การขึ้นของหุ้นไทยเที่ยวนี้มันมีนัยสำคัญพอสมควร เพราะเป็นการทะยานขึ้นมายืนเหนือแนวรับสำคัญบริเวณ 1,650 จุดอย่างมั่นคง และกำลังพยายามไต่ระดับขึ้นไปทดสอบแนวต้านสำคัญบริเวณ 1,700 จุดในไม่ช้านะจะบอกให้
23 ก.ค. 2561

เจาะกระดาน : โมนิก้าและทีมงาน
*หากวันนี้มิตรรักแฟนเพลงเล่นแบบง่าย ๆ ไม่ต้องคิดอะไรมาก และไม่ต้องสนใจอะไรทั้งสิ้น “โมนิก้า” คงต้องบอกให้ทุกคนรับรู้ว่า การขึ้นของหุ้นไทยเที่ยวนี้มันมีนัยสำคัญพอสมควร เพราะเป็นการทะยานขึ้นมายืนเหนือแนวรับสำคัญบริเวณ 1,650 จุดอย่างมั่นคง และกำลังพยายามไต่ระดับขึ้นไปทดสอบแนวต้านสำคัญบริเวณ 1,700 จุดในไม่ช้านะจะบอกให้
*น่าเสียดายที่วอลุ่มการซื้อขายในเที่ยวนี้ไม่แน่นเหมือนวันก่อน ๆ ภาพการเคลื่อนตัวของดัชนีถึงไม่ปลอดโปร่งโล่งสบายสักเท่าไหร่ พร้อมกับทำให้สถานการณ์หลายอย่างลำบากขึ้นไปอีกนิดหน่อยนั้น “โมนิก้า” มองเป็นเกมที่นักลงทุนต้องอ่านทางให้ขาดตั้งแต่เนิ่น ๆ เพราะสิ่งที่เกิดขึ้นเที่ยวนี้ไม่มีอะไรต้องวอรี่เหมือนเมื่อก่อน แถมเรื่องหนัก ๆ ที่อาจเป็นปัญหาก็ไม่รุนแรงเหมือนที่คาดไว้ จึงเห็นดัชนีมีอาการเหวี่ยงตัวไปรุนแรงไงล่ะคะ
*เมื่อทุกอย่างยังดำเนินไปตามกรอบที่ควรจะเป็น วานนี้ถึงรายการเคาะขวารัว ๆ ในช่วง 1 ชั่วโมงสุดท้ายของการซื้อขาย ดัชนีเลยกระชากขึ้นมาปิดที่ 1,675.75 จุด บวกไป 4.69 จุด ด้วยมูลค่าการซื้อขาย 4.92 หมื่นล้านบาท “โมนิก้า” ถือเป็นการพลิกเกมครั้งสำคัญของการเล่นหุ้นเที่ยวนี้ เพราะมันหมายถึงตลาดหุ้นไทยกำลังปลดแอกจากอิทธิพลตลาดหุ้นต่างประเทศนะซี
*ประเด็นดังกล่าวทำให้ “โมนิก้า” มองแรงยื้อยุดฉุดกระชากที่เกิดขึ้นในหุ้น PTT ตลอดทั้งวันเป็นช็อตที่น่าสนใจสุด ๆ เพราะเป็นการย้ำหัวหมุดให้ทุกคนได้รับรู้ว่า ยังมีคนต้องการเก็บหุ้นเยอะพอสมควร หุ้นถึงยืนปิดที่ 51 บาท ลบไป 0.50 บาท ด้วยมูลค่าการซื้อขาย 2.34 พันล้านบาท พร้อมกับทำให้เป้าหมายด้านบนที่บริเวณ 58 บาทยังไม่ใช่ฝันตอนกลางวันแสก ๆ อีกต่อไปนะเจ้าค่ะ
*เหมือนกับในรายของแบงก์ตราดอกบัว BBL กระชากขึ้นมาปิดที่ระดับ 202 บาท บวกไป 4.50 บาท หรือขึ้นไป 2.30% ด้วยมูลค่าการซื้อขาย 1.89 พันล้านบาท “โมนิก้า” มองเป็นช็อตที่หวังผลให้หุ้นขึ้นไปถึงระดับ 210 บาทได้สบาย ๆ เพราะแรงซื้อที่ไหลกลับมาในเที่ยวนี้ จัดหนัก..จัดเต็ม บวกกับพื้นฐานของแบงก์เอื้อให้มีการเข้ามาไล่ราคาสุด ๆ เดี๊ยนถึงมองการเล่นเที่ยวนี้มีอะไรมากกว่าการเคาะขวาธรรมดา ๆ นะคะ
*เช่นเดียวกับในรายของ BEAUTY พอบรรยากาศการลงทุนเป็นใจ พร้อมกับเคลียร์ปัญหาคาราคาซังได้ในระดับหนึ่ง แรงซื้อจำนวนมากเลยไหลกลับเข้ามาอย่างรวดเร็ว จนหุ้นพุ่งขึ้นมายืนอยู่ที่ 8.10 บาท บวกไป 0.40 บาท หรือขึ้นไป 5.20% ด้วยมูลค่าการซื้อขาย 2 พันล้านบาท “โมนิก้า” ถึงไม่แปลกใจที่ขาลุยหันมาเคาะขวาหุ้นตัวนี้อุตลุด และมีสิทธิ์ที่หุ้นจะเปลี่ยนโมเมนตัมไปในทางที่ดีขึ้น หากวันนี้มีการเคาะรัว ๆ จนทำให้แท่งเทียนปิดเขียวปี๋ได้อีกวันนะซี
*หากนึกภาพดังกล่าวไม่ออก “โมนิก้า” ขอแนะนำให้แฟนคลับหันมามอง PTTGC เพื่อประกอบการเคาะขวาในเที่ยวนี้เป็นกรณีพิเศษ เพราะการเกิดแท่งเทียนสีเขียว 4 แท่งติด ๆ ท่ามกลางบรรยากาศการลงทุนที่อบอวลไปด้วยกลิ่นลาเวนเดอร์ มันเป็นภาพสะท้อนที่ทำให้รู้ว่า คนหายตื่นตระหนกกันหมดแล้ว หุ้นถึงวิ่งขึ้นมาปิดที่ 81 บาท บวกไป 1.75 บาท หรือขึ้นไป 2.20% ด้วยมูลค่าการซื้อขาย 1.64 พันล้านบาท
*เหมือนกับในรายของ EA มีกรอบการวิ่งที่ชัดเจนในระดับ 30-40 บาทมาเป็นเวลา 4 เดือนแบบนี้ “โมนิก้า” ถึงสนับสนุนให้เคาะขวาเมื่อปรากฏแท่งเทียนสีเขียวเรียงกันหลายแท่ง บวกกับสตอรี่เกี่ยวกับตัวเลขกำไรยังขายได้เหมือนเดิม วานนี้ถึงเห็นหุ้นทะยานขึ้นมาปิดที่ 35.75 บาท บวกไป 0.75 บาท หรือขึ้นไป 2.15% ด้วยมูลค่าการซื้อขาย 713 ล้านบาทแบบชิว ๆ ไงล่ะคะ
*ส่วนการทะยานขึ้นอย่างร้อนแรงของหุ้น ASIAN กลายเป็นเรื่องที่มาพร้อมกับคำอธิบายที่ยืดยาว แถมมีการบอกใบ้ให้รู้ว่า ตัวเลขกำไรไตรมาส 2 จะออกมาเริ่ดสะแมนแตน “โมนิก้า” ถึงไม่แปลกใจที่หุ้นขยับขึ้นเป็นวันที่ 2 ก่อนจะมาปิดบริเวณ  8 บาท บวกไป 0.70 บาท หรือขึ้นไป 9.60% ด้วยมูลค่าการซื้อขาย 513 ล้านบาท มันเป็นอะไรที่สมเหตุสมผลจริง ๆ (ขอให้ทำได้เหมือนกับโม้ไว้เยอะแล้วกัน)..อิอิอิ
*คล้ายกับกรณีของหนูมาลี MALEE กระชากขึ้นมาปิดที่ 14.50 บาท บวกไป 1.90 บาท หรือขึ้นไป 15% ด้วยมูลค่าการซื้อขาย 220 ล้านบาท บรรดาแมงเม้าท์พูดเหมือนกันว่า การวิ่งขึ้นเที่ยวนี้มีลุ้นถึง 17 บาทเลยทีเดียว หลังผลประกอบการผ่านพ้นจุดต่ำสุดของชีวิต และต่อจากนี้จะเห็นตัวเลขที่สวยงามโชว์หราอีกครั้ง “โมนิก้า” เลยพูดได้แค่ว่า ขอให้สมพรปากเถอะ! เพราะเที่ยวนี้มวลมหาประชาชน (ไม่เกี่ยวกับการเมืองนะยะ) หวังสูงกันเหลือเกินจ้า!
*เม้าท์ถึงเรื่องที่มีสตอรี่เยอะ ๆ “โมนิก้า” ต้องหันมามองน้องดูดี DOD ภายใต้การกุมบังเหียนของ “น้องผึ้ง” ตัวน้อย ๆ กับเขาสักหน่อย! เพราะการขายหุ้นบิ๊กล็อต 10 ล้านหุ้น ราคาหุ้นละ 13.50 บาท รวมเป็นเงินทั้งสิ้น 135 ล้านบาท ให้กับบริษัทอาหารเสริมยักษ์ใหญ่อย่าง เวย์โปรตีน มันสื่อให้เห็นว่า คู่ค้ากำลังกลายเป็นพันธมิตร เท่ากับการันตีรายได้ในระดับหนึ่ง หุ้นถึงยืนปิดที่ 13.50 บาท บวกไป 0.10 บาท ด้วยมูลค่า 245 ล้านบาทแบบสบาย ๆ ไงล่ะคะ